Mikhail Valerijevitsj Mikusjin

**Mikhail Valerijevitsj Mikusjin** (født 1978) er en russisk tidligere forsker og mistenkt illegalist som ble arrestert i Tromsø i oktober 2022. Han ble siktet for spionasje mot Norge. 

Mikusjin var gjesteforsker ved Universitetet i Tromsø (UiT) og utga seg for å være en brasiliansk forsker ved navn José Assis Giammaria. Han opplyste senere at han var russisk statsborger.

Han ble utvekslet til Russland i august 2024.

## Bakgrunn
Mikusjin har en bachelorgrad i statsvitenskap med fokus på internasjonale relasjoner ved Centre for Military, Security and Strategic Studies i Canada. Han har også en master fra Universitet i Calgary.

Høsten 2021 kom han som gjesteforsker til UiT der han jobbet i en gruppe som tar for seg temaer som samfunnssikkerhet, beredskap og hybride trusler.

## Forløp
20. oktober 2022 sendte Justis- og beredskapsdepartementet et varsel om den brasilianske gjesteforskeren José Assis Giammaria som jobbet ved UiT, der de mente at han var en «trussel mot grunnleggende nasjonale interesser». 

24. oktober ble Mikusjin pågrepet av Politiets sikkerhetstjeneste (PST), og dagen etter fremstilt for Nord-Troms og Senja tingrett der PST mente at han var en illegalist som jobbet for russisk etterretningstjeneste og ba om utvisning fra Norge.

28. oktober besluttet Oslo tingrett å varetektsfengsle ham i fire uker, underlagt brev- og besøksforbud i hele fengslingsperioden og fullstendig isolasjon i to uker. 25. november ble Mikusjin varetektsfengslet i fire nye uker.

Russlands ambassade i Oslo fremholdt at de ikke kjente til forskeren og ville ikke kommentere siktelsen. I november 2022 ble det kjent at brasilianske myndigheter etterforsket forskeren og vurderte å be ham utlevert.

I desember 2023 oppga forskeren at hans egentlige navn er Mikhail Valerijevitsj Mikusjin og at han er russisk statsborger.

## Tilknytning til russisk etterretning
PST mente tidlig i etterforskningen at forskeren var en russisk statsborger som i realiteten het Mikhail Valerjevitsj Mikusjin, født 19. august 1978 i Russland, og jobbet på oppdrag fra russisk etterretning.

Ifølge gravenettstedet Bellingcat er Mikusjin en oberst i den russiske etterretningstjenesten GRU.

## Siktelse og utveksling
Den 28. oktober 2022 ble Mikusjin først siktet av PST for brudd på straffelovens § 121 om «etterretningsvirksomhet mot statshemmeligheter» og straffelovens paragraf 126b, som omhandler ulovlig etterretning som kan skade andre staters sikkerhetsinteresser. I desember 2022 ble siktelsen endret til brudd på straffelovens § 122 (grov etterretningsvirksomhet mot statshemmeligheter).

I april 2024 var saken ferdig etterforsket, og er oversendt fra PST til Det nasjonale statsadvokatembetet for vurdering av tiltale.

### Utveksling
Den 1. august 2024 bekreftet statsminister Jonas Gahr Støre at Mikusjin var en del av en større fangeutveksling mellom Russland og Vesten, koordinert av den tyrkiske sikkerhetstjenesten. Utenriksminister Espen Barth Eide uttalte at dette er i praksis det nærmeste man kommer en offisiell bekreftelse på at han er en russisk etterretningsoffiser og ikke en brasiliansk forsker, slik han har påstått. Han ble utvekslet mot den britiske borgeren Vladimir Kara-Murza som satt fengslet i Russland. Det var norske myndigheter som forslo Kara-Murza i bytte mot Mikusjin. Storbritannia hadde ingen russiske fanger som kunne utveksles.

## Se også
* Spionasjesaken i Stortinget 2018

## Referanser